Eskom: Instandhoudingspanne werk onverpoosdAndré de Ruyter, hoof van Eskom. (Foto: ANA) Eskom sê instandhoudingspanne werk onverpoosd om soveel as moontlik eenhede weer so vinnig as moontlik aan te skakel. Dit volg ná fase 6-beurtkrag Sondagoggend ingestel is. Andre de Ruyter uitvoerende hoof van Eskom, het tydens ŉ perskonferensie gesê altesaam 7 062 MW is tans op beplande instandhouding met 15 630 MW onbeplande verliese in kragopwekkingkapasiteit. De Ruyter sê die stelsel is die afgelope week lank reeds onder druk en reserwes (diesel en damme) moet dringend aangevul word om ŉ veiligheidsbuffer te verseker, soos vereis deur die netwerkkode. “Die instandhoudingspanne werk onverpoosd om eenhede so vinnig as moontlik weer aan te skakel. Ons sal na verwagting teen vanaand se spitstyd reeds 1 590 MW kan aanskakel en ŉ verdere 3 500 MW teen Maandagaand, as alles vlot verloop.” Hy waarsku egter dat daar soms kortsluitings plaasvind wanneer die eenhede weer aangeskakel word, as gevolg van veroudering. Weens die lae vlakke van reserwes kan die oop-siklus gasturbines by Ankerlig en Gourikwa nie aangeskakel word nie. Ankerlig se vlakke staan op 32% en Gourikwa se vlakke is effe beter, op 85%. “Ons sal vyf oop-siklus gasturbines aanskakel vir Sondagaand se spitstyd.” Dieselvoorraad De Ruyter sê likiditeit is ook ŉ kwessie om diesel aan te koop. “Ons het die afgelope vyf maande sowat R7,7 miljard aan diesel spandeer. Dit is byna die begroting vir die hele jaar. Ons hoof- finansiële beampte, Caleb Kassim, het reeds ŉ verdere R500 miljoen bewillig om nog diesel aan te koop.” Hy sê diesel is tans baie duur weens wêreldwye omstandighede. Fase 6-beurtkrag Kriel eenheid 2 het vanoggend om 03:39 ŉ kortsluiting beleef. Ons het om 04:19 die besluit gemaak om fase 6-beurtkrag in te stel. Tegniese probleme by Kusile 3 is opgelos, maar dit kan ŉ geruime tyd duur voordat dié eenheid ten volle aangeskakel is. Dié eenheid verskaf sowat 800 MW en sal ook verligting bring. Arnot 2 is aangeskakel, maar moes weer afgeskakel word weens ŉ lekkasie. Meganiese probleme word ook steeds by Koeberg ondersoek. “Ons wil graag die publiek gerus stel dat ons uiters versigtig is en met kenners in kernkragopwekking in gesprek is om seker te maak dat ons aan alle kernkragveiligheidsprotokol voldoen. Ons sal nie Koeberg aanskakel indien daar hoegenaamd ŉ risiko is nie.” Sabotasie? De Ruyter sê daar is geen teken van enige onwettige aktiwiteit wat die toename in kortsluitings veroorsaak het nie. Onafhanklike kragprodusente “Ons sal Maandag die mark nader om enige moontlike kragopwekkingskapasiteit te bekom en verwag dat ons ongeveer 1 000 MW tot die netwerk sal kan byvoeg. Dit sal waarskynlik egter nie onmiddellik beskikbaar wees nie, omdat verskaffers hul eie steenkoolvoorraad sal moet aanvul en bykomende gasvoorraad sal moet bekom.” De Ruyter sê die kragvoorsiener werk goed saam met die presidensiële taakspan en agt werkstrome is reeds gevestig. “Ons kry baie goeie ondersteuning, maar dit sal ongelukkig ŉ wyle duur voor die aanbevelings ingestel kan word.” Spaarsamige verbruik Hy doen intussen ŉ beroep op Suid-Afrikaners om elektrisiteit so spaarsamig as moontlik te verbruik. “Ons was reeds met munisipaliteite in gesprek om enige nie-noodsaaklike ladings af te skakel.” Munisipaliteite is ook versoek om foutiewe skakels of tydskakelaars te ondersoek wat veroorsaak dat straatligte deur die dag brand. “Ons doen ook ŉ beroep op die sakewêreld om spitstye beter te bestuur, deur byvoorbeeld verwarmers of lugverkoelers eers later teen ongeveer 09:00 aan te skakel, en vroeër, teen 17:00 af te skakel.” Hy sê beligting wat in leë geboue afgeskakel word, sal Eskom ook “ruimte gee om asem te haal”. Huishoudings word versoek om elektrisiteit spaarsamig te verbruik, veral in die spitstye tussen 06:30 en 09:00 in die oggend en 16:30 en 20:00 in die aand. “Moet asseblief nie in die spitstye swembadpompe aanskakel nie; skakel onnodige beligting af en indien jou geyser ŉ tydskakelaar het, maak seker dat dit nie in hierdie tye aangeskakel is nie. Indien jy jou geyser kan afskakel, sal dit ons ook help. As 60 miljoen Suid-Afrikaners hul rol speel, dan kan dit ons help om hierdeur te kom.” Hy het gesê soortgelyke aksies word ook in die Europese Unie toegepas, waar die Eiffeltoring se beligting afgeskakel word. Die owerhede in Frankryk het vroeër gesê die Louvre- en Versailles-museums sal ook vroeër in die aand hul ligte afskakel as ŉ simboliese maatreël om die publiek te herinner aan die energiekrisis wat deur die oorlog in Oekraïne veroorsaak word.